VSK sklep CDn 154/2012
Datum: 2012-06-27T02:00:00.000+02:00
ecli: ECLI:SI:VSKP:2012:CDN.154.2012
sodisce: Višje sodišče v Kopru
oddelek: Civilni oddelek
institut: prepoved odtujitve nepremičnine - prepoved obremenitve nepremičnine
jedro: Ppojma prepovedi odtujitve, glede na to, da je bila ta prepoved vknjižena na podlagi Stanovanjskega zakona, ni mogoče razlagati tako široko.
zveza: ZZK-1 člen 124.

## Jedro

Ppojma prepovedi odtujitve, glede na to, da je bila ta prepoved vknjižena na podlagi Stanovanjskega zakona, ni mogoče razlagati tako široko.

## Izrek

Pritožbi se ugodi, izpodbijani sklep zemljiškoknjižne sodnice in tudi sklep zemljiškoknjižne referentke z dne 13.1.2012 se razveljavita in zadeva vrne zemljiškoknjižni sodnici v ponovno odločanje o vpisu.

## Obrazložitev

Z izpodbijanim sklepom je Okrajno sodišče na Ptuju zavrnilo ugovor predlagatelja zoper sklep zemljiškoknjižnega referenta opr.št. Dn 1 z dne 13.1.2012 kot neutemeljenega in potrdilo navedeni sklep, s katerim je bil zavrnjen predlog za vknjižbo hipoteke in zaznambe neposredne izvršljivosti na posameznem delu št. 54 v stavbi št. 1109 k.o. O. Iz razlogov izpodbijanega sklepa izhaja, da je bil predlog za vknjižbo zavrnjen, ker je na nepremičnini vknjižena pravica prepovedi odtujitve v korist Občine, ki pa ni dala svojega soglasja za predlagano obremenitev.

Zoper navedeni sklep se po pooblaščencu pritožuje predlagatelj, ki meni, da je odločitev sodišča napačna in predlaga, da pritožbeno sodišče njegovi pritožbi ugodi in dovoli vpis izvedene pravice, kot je bilo predlagano v obravnavani zemljiškoknjižni zadevi. Navaja, da je pri nepremičnini z ID znakom 1009-54 posamezni del št. 54 v stavbi 1909 k.o. O. na podlagi kupoprodajne pogodbe z dne 17.3.1999 in izjave za ureditev zemljiškoknjižnega stanja z dne 3.6.1999 vknjižena prepoved odtujitve pred dokončnim plačilom pogodbene cene v korist Občine. Opozarja, da je navedena prepoved odtujitve vknjižena na podlagi 122. člena takrat veljavnega Stavnovanjskega zakona (Ur.l. RS, št. 18-652/91-1), ki določa, da kupec, ki je pridobil stanovanje na način iz prejšnjih členov tega zakona, stanovanje ne sme odprodati ali s kakšnim drugim pravnim poslom med živimi odtujiti pred dokončnim poplačilom pogodbene cene stanovanja. Prepoved odtujitve nepremičnine se v korist prodajalca vknjiži v zemljiško knjigo. Pritožnik opozarja tudi na prakso drugih zemljiškoknjižnih sodišč v podobnih zadevah in poudarja, da je praksa ostalih zemljiškoknjižnih sodišč sedaj drugačna, kot je odločitev Okrajnega sodišča na Ptuju, ki se napada z obravnavano pritožbo.

Pritožba je utemeljena.

Ni sporno, da je v zemljiški knjigi pri navedeni nepremičnini vknjižena prepoved odtujitve na podlagi pogodbe v korist Občine, vendar pritožbeno sodišče soglaša s pritožbo, da pojma prepoved odtujitve, glede na to, da je bila ta prepoved vknjižena na podlagi Stanovanjskega zakona, ni mogoče razlagati tako široko, kot je to razlagalo prvostopenjsko sodišče. Glede na strogo formalnost zemljiškoknjižnega postopka in ob dejstvu, da pri predmetni nepremičnini v zemljiški knjigi ni vpisana prepoved obremenitve, prvostopenjsko sodišče ni imelo podlage, da bi iz tega razloga zavrnilo predlagani vpis. Iz navedenih razlogov je pritožbeno sodišče utemeljeni pritožbi ugodilo, izpodbijani sklep in sklep zemljiškoknjižne sodniške pomočnice razveljavilo ter zadevo vrnilo zemljiškoknjižni sodnici v novo odločanje (5. točka drugega odstavka 161. člena Zakona o zemljiški knjigi).